एरिकालाई व्यवस्थापक वैद्यको सम्मान
एरिका गुरुङले १९ औं एसियाली खेलकुदमा नेपाललाई ऐतिहासिक रजत पदक दिलाएकी थिइन् र त्यसै कराते टिमका व्यवस्थापक हुन्, निवासगोपाल वैद्य । उनले प्रतियोगिता अगाडि नै घोषणा गरेका थिए, आफ्ना खेलाडीले पदक जिते, व्यक्तिगत रूपमा पुरस्कार दिने भनेर । उनले सोमबार आफ्नो बचन पूरा गरे ।
काठमाडौँ — एरिका गुरुङले १९ औं एसियाली खेलकुदमा नेपाललाई ऐतिहासिक रजत पदक दिलाएकी थिइन् र त्यसै कराते टिमका व्यवस्थापक हुन्, निवासगोपाल वैद्य । उनले प्रतियोगिता अगाडि नै घोषणा गरेका थिए, आफ्ना खेलाडीले पदक जिते, व्यक्तिगत रूपमा पुरस्कार दिने भनेर । उनले सोमबार आफ्नो बचन पूरा गरे ।नेपाली करातेका पहिलो पुस्ताका खेलाडी मानिन्छन्, वैद्य । उनी अहिले पनि नेपाल कराते महासंघका सल्लाहकार हुन्, नेपाल सोतोकान कराते महासंघका अध्यक्ष पनि । वैद्यले ललितपुरमा आयोजित विशेष कार्यक्रमबीच एरिकालाई आफ्नोतर्फबाट दुई लाख रुपैयाँ प्रदान गरे । त्यससँगै नेपाली कराते टिमका अन्य सदस्य तथा प्रशिक्षकलाई पनि सम्मान गरिएको थियो ।एरिकाले सम्मानका लागि आफ्ना गुरुसमेत रहेका वैद्यलाई धन्यवाद दिँदै प्रशिक्षणका बेला उनले खेलाडीलाई प्रोत्साहनका लागि सक्दो गर्ने अनुभव सुनाइन् । त्यस अवसरमा नेपाल कराते महासंघका अध्यक्ष रहेका युवराज लामाले पूरा देशमा ‘ट्यालेन्ट हन्ट’ कार्यक्रम सुरु गर्ने बताउँदै एरिका जस्तै खेलाडी जन्माउने प्रयास हुने दाबी गरे । 